text: হবিগঞ্জ ক্ষুদ্র ও কুটির শিল্প মেলায় ভ্রাম্যমান আদালতের জরিমানা | G-NEWS 24
  বুধবার ১৯ জানুয়ারি ২০২২ ১০:৩২ অপরাহ্ণ
  হবিগঞ্জ ক্ষুদ্র ও কুটির শিল্প মেলায় ভ্রাম্যমান আদালতের জরিমানা
  হবিগঞ্জ প্রতিনিধি:: হবিগঞ্জে ক্ষুদ্র ও কুটির শিল্প-পণ্য মেলায় মেয়াদোত্তীর্ণ কসমেটিক্স এবং অস্বাস্থ্যকর পরিবেশে খাবার বিক্রির অভিযোগে ভ্রাম্যমান আদালত পরিচালনা করা হয়েছে। এ সময় চারটি ব্যবসা প্রতিষ্ঠানকে ৩৬ হাজার টাকা জরিমানা করা হয়েছে।
  রবিবার (৯ জানুয়ারি) দুপুরে শহরের নিউফিল্ড মাঠে অনুষ্ঠিত মেলায় অভিযান পরিচালনা করেন ভোক্তা অধিকার সংরক্ষণ অধিদপ্তর হবিগঞ্জ জেলা কার্যালয়ের সহকারী পরিচালক দেবানন্দ সিনহা।
  হবিগঞ্জ সদর মডেল থানা পুলিশের একটি দল অভিযানে সহযোগিতা করে। অভিযানের সময় মেলায় সুমন কসমেটিক্স নামে প্রতিষ্ঠানটিতে দেখা যায়, বিএসটিআই এর অনুমতি ছাড়া পণ্য বিক্রি করছে। মেয়াদোত্তীর্ণ ও লেবেল বিহীন পাউডারের মূল্য নেওয়া হচ্ছে হাজার টাকার বেশি। সেখানে শতাধিক মেয়াদোত্তীর্ণ ও নকল কসমেটিক্স পাওয়া যায়।
  এগুলোর মধ্যে মেয়াদোত্তীর্ণের তারিখের জায়গায় কালো কালি দিয়ে ঢাকা ছিল। এজন্য প্রতিষ্ঠানটিকে ২৫ হাজার টাকা জরিমানা করা হয়। এছাড়া মেয়াদোত্তীর্ণ পণ্য বিক্রির অভিযোগে হাবিব ড্রাই ফুডকে ২ হাজার, অস্বাস্থ্যকর পরিবেশ ও মূল্য তালিকা না থাকায় হিমু ঢাকা ফুসকা হাউজকে ৪ হাজার এবং মেয়াদোত্তীর্ণ পণ্য বিক্রির অভিযোগে জান্নাত এন্টারপ্রাইজকে আরও ৫ হাজার টাকা জরিমানা করা হয়।
  ভোক্তা অধিকার অধিদপ্তর হবিগঞ্জ জেলা কার্যালয়ের সহকারী পরিচালক দেবানন্দ সিনহা বলেন, মেয়াদোত্তীর্ণ কসমেটিক্সগুলো জনস্বাস্থ্যের জন্য হুমকি। মেলায় এ ধরনের বিপুল পরিমাণ পণ্য পাওয়া গেছে। জরিমানার পাশাপাশি প্রতিষ্ঠানগুলোর মালিককে সতর্ক করে দেওয়া হয়েছে। ভবিষ্যতে এগুলো বিক্রি করলে তাদের পুনরায় জরিমানা করা হবে।